**Generalforsamling 23. marts 2023**

**Talepapir til Sydbanks generalforsamling torsdag den 23. marts 2023**

Tillykke til direktion, bestyrelse og alle medarbejdere for, at have præsteret et rigtig flot resultat.

Tak til formanden for en fyldig beretning og til direktør Karen Frøsig for en god gennemgang af regnskabet

Mit navn er Ove Jensen, og det er mig der igen i år repræsenterer Dansk Aktionærforening, som varetager små og mellemstore aktionærers interesser og arbejder for en god aktiekultur i Danmark. Aktionærforeningen har ca.18.000 medlemmer, hvoraf rigtig mange, ligesom jeg selv, er aktionær i banken.

2022 blev et rigtigt godt år for Sydbank, med et resultat efter skat på 1.9 milliarder kr. leverer banken et rekordresultat. En stigning i egenkapitalens realiserede forrentning, fra 10,0% efter skat i 2021, til 14,8% i 2022, fortjener også ros, ligesom udviklingen i jeres omkostningsprocent, som er faldet fra 56,7 % til 53,6%, hvilket også er en rigtig positiv udvikling.

Basisresultatet pr 1. krones aktie efter skat er steget fra 23,00 kr. pr aktie i 2021 til 32,20 kr. pr aktie i 2022. Mange bankaktier har været påvirker af de kraftig stigende pengemarkeds- og styringsrenter, og herved fået en renæssance, hvor de handles til børskurser, der er fra over til langt over de reelle indre værdier. Det gælder også i Sydbank, som det kan ses af kursudviklingen for Sydbank aktien, så er den steget pænt i 2022, fra kurs 206,80 kr. til kurs 292,60 kr. ult. 2022, og ligger derfor pænt over den reelle kurs indre værdi på kr. 233,40 kr. Da udviklingen med stigende renter er fortsat i 2023, er forventningerne da også, at der vil komme stigninger i aktiekursen. Den senere tids bankuro har dog givet stor nervøsitet i markedet, med ret så stor volatilitet.

I lyset af de seneste tids uro på de finansielle markeder er det væsentlig, at man kan have tillid til sin bank, hvad enten man er kunde eller aktionær, og derfor er det vigtigt, at I som bank er transparente og lever op til professionelle, nutidige standarder.

Da I fortsat, som det fremgår af jeres seneste redegørelse, ikke følger alle anbefalingerne i ”Redegørelse for God selskabsledelse”, er det derfor på en meget aktuel baggrund, at jeg igen vil opfordre jer til, at få kigget på det problem, at I fortsat ikke har direkte valg af bestyrelsen, som ellers er én af anbefalingerne. Jeg deltager i år igen også på generalforsamlingerne i 4 andre banker i det jyske, hvoraf de 3: Ringkjøbing Landbobank, Jyske Bank og Spar Nord, har nøjagtig det samme problem, som I har, derfor er dette emne selvfølgelig også aktuelt hos dem.

Et relevant spørgsmål er derfor, hvorfor det tilsyneladende kun er indenfor de børsnoterede banker, man har svært ved at overholde alle reglerne i "Redegørelse for God selskabsledelse"? og stort set ikke i andre børsnoterede selskaber.

Det er et demokratisk problem, som indtil nu, er gået under radaren hos pressen, og derfor ikke har fået den store bevågenhed her, før nu. Pressen, har hidtil haft mest travlt med at skrive om jeres regnskabsresultater, og ikke interesseret sig særlig meget for jeres compliance. Men den 24. juni 2022, skete der så noget nyt, hvor der i Finans, var en kronik med overskriften: ”**Lars Mørch, du har ikke brug for et forsvarsværn**” som tog fat på de problemer, der er med en forældet og utidssvarende ledelsesmodel, med manglende demokrati og behov for kursværn, i specielt nogle af de større banker. I kronikken var det Jyske Bank, som blev nævnt, men det kunne ligeså godt have været én af jer 3 andre banker, som havde været nævnt.

Det er derfor fortsat sådan, at I er mindst 4 af de større banker, som fastholder en utidssvarende form for aktionærdemokrati, hvor det er repræsentantskabet der vælger hele eller flertallet af medlemmer af bestyrelsen, og I bruger alle samme argument, at det er historisk betinget.

Der er stort set den samme fremgangsmåde i alle 4 banker, hvor det er en lille klub af repræsentanter, som direkte eller indirekte er blevet udpeget af bestyrelsen, der vælger bestyrelsen. Det er ikke særlig demokratisk, når en lille klub af repræsentanter sidder bag lukkede døre og træffer bestemmelse om, hvem der skal sidde i bankens øverste ledelse. Selvfølgelig skal de gældende ”fit and proper” regler overholdes, men det er jo ikke det samme, som hvis bestyrelsen blev valgt direkte på generalforsamlingen, og her måtte stå til ansvar overfor aktionærerne, for de resultater de har haft ansvaret for, og som i flere tilfælde igennem tiden, ikke alle har været lige tilfredsstillende. I sådanne tilfælde burde aktionærerne på generalforsamlingen have mulighed for at udskifte én eller flere i bestyrelsen, hvis det var det man ønskede. Men det giver den eksisterende model med repræsentantskab ikke mulighed for.

De 4 banker har yderligere det til fælles, at man har stemmeretsbegrænsninger af forskellig størrelse: fra maks. 3000 til op til maks. 20.000 stemmer hos jer i Sydbank. Da I alle er iblandt de 5 største børsnoterede danske banker, og de fleste af jer er såkaldt SIFI-banker, så burde en stemmeretsbegrænsning være noget der hører fortiden til.

Hvis Danske Bank, gjorde lige som I andre, omkring bestyrelsesvalg, så ville der straks have været et ramaskrig i pressen. Så hvis I derfor vil undgå, at såvel kunder som aktionærer vil miste tilliden til jer som bank, så tror jeg det er tiden for, at få rettet op på de anbefalinger I ikke lever op til.

Erfaringen fra alle de andre børsnoterede selskaber er, at hvis selskaberne leverer de lovede resultater, så bliver bestyrelserne også genvalgt år efter år. Det vil derfor med de resultater i sædvanligvis leverer, også være tilfældet i Sydbank, så der er ingen grund til at fastholde nogle ikke transparente, forældede regler. Hvis I fortsat gerne vil beholde et repræsentantskab, så er der jo ikke noget til hinder for det. Det skal bare ikke være den som vælger hele bestyrelsen.

Vi opfordrer derfor endnu en gang til, at I fremover vil overholde alle de gældende anbefalinger for ”God selskabsledelse" og derfor til, at Sydbank får ændrer sine vedtægter, så bestyrelsen fremover vil blive valgt direkte på generalforsamlingen.

1. **Hvad er bestyrelsens holdning til disse spørgsmål, vil man fortsat risikere at miste såvel kunder som aktionærers tillid, for at fastholde nogle gamle historiske begrænsninger?**

**Formand Lars Mikkelgaard Jensen** **svarede:** Kære Ove Jensen, jeg vil ikke som formand anbefale, at vi går væk fra den model vi har i dag, i den tid jeg har siddet i bestyrelsen og også som bestyrelsesformand, har jeg tværtimod set værdien af, at vi har en struktur, hvor vi har en generalforsamling, hvor, som vi kommer ind på senere, man vælger et repræsentantskab, som vælger en bestyrelse, aktionærer hele vejen. Jeg ser tværtimod vores model er med til, at beskytte de små aktionærer og de mindre kunder, det er rigtig der er en historisk tradition, fordi banken er anderledes end resten af erhvervslivet, i og med, at der ofte er aktionærer, som også er kunder i banken, så der er en efter min mening meget, meget god sammenhæng mellem det der foregår både i lokalrådene og repræsentantskab, og valg til generalforsamlingen. Jeg ser tværtimod, at der er en, og jeg har deltaget i en del andre generalforsamlinger, langt større dialog mellem den valgte ledelse, i form af repræsentantskab, lokalråd o.s.v og ledelsen i banken, end man faktisk ser mange andre steder. Så jeg må sige, det er rigtig, at det står som en anbefaling. Jeg synes ikke det på nogen måde heller ser ud til, at hverken aktionærer eller kunder flygter fra os, fordi vi har den struktur vi har, så tak for et rigtigt godt indlæg, men på det her punkt, står vi i bestyrelsen fast på, og vi ser det ikke som noget antikvarisk, vi ser det tværtimod som en god måde, at involvere så stor en del af bankens aktionærer som muligt.

Med håb om, at 2023 må blive et godt år for Sydbank vil jeg ønske bestyrelse, direktion og medarbejdere, held og lykke med arbejdet med at skabe nogle gode resultater, til gavn for såvel kunder, som aktionærer.

Tak for ordet og jeres opmærksomhed.

Generalforsamlingen blev afholdt fysisk (men med webcast). Der var som sædvanlig et pænt fremmøde, med primært hele repræsentantskabet og få private investorer. Der er ikke længere lokale aktionærmøder, og de forventede heller ikke at de blev genoptaget igen.

Generalforsamlingen forløb planmæssigt, formanden Lars Mikkelgaard-Jensen aflagde beretning. Direktør Karen Frøsig havde ligeledes en overordnet gennemgang af regnskabet, og om forventningerne til det nye år. Der var på forhånd afgivet så mange stemmer, i form af fuldmagter og brevstemmer, at der var flertal for alle forslag, så det ikke var nødvendigt at foretage én eneste afstemning.

Udover beretning og regnskab, var der indlægget fra undertegnede på vegne af DAF, samt et spørgsmål under eventuelt, bl.a. omkring aktionærmøder. I Sydbank er der sædvanligvis ikke en særlig imødekommende stemning overfor Dansk Aktionærforening. Der var der heller ikke i år, der var derfor ingen klapsalver til mig efter mit indlæg denne gang. Dog fik jeg en god snak med formanden efter generalforsamlingen om spørgsmålene i mit indlæg, og hilste også på Karen Frøsig, som begge gav udtryk for, at de håbede at se mig til næste år igen.

Der var som sædvanlig heller ingen presse mødt op, men jeg havde på forhånd sendt mit talepapir til bl.a. Jyske Vestkysten, som efterfølgende har valgt at skrive en god artikel, som igen i år sætter fokus på vores budskan. Den udkom den 25. marts. Da jeg ikke har kunnet kopiere artiklen ind i denne fil, ligger den i stedet som en selvstændig fil. Sidste år blev en tilsvarende artikel også senere udgivet i Avisen Danmark, som er et tillæg til 13 forskellige Jyske/Fynske dagblade, men det er ikke sket endnu.

Generalforsamlingen blev som forannævnt også webcastet og en video herfra ligger tilgængelig i en periode på Sydbank´s hjemmeside. [Sydbank | Generalforsamling 2023 (eventcdn.net)](https://sydbank.eventcdn.net/events/generalforsamling-2023)

